Канада - работа, живот - Страница 25 - BgCanada\nДата и час: Нед Яну 17, 2021 2:37 pm\nМнение от Kan_Tangra » Съб Май 09, 2020 2:35 am\nЕ, то ако по местните стандарти не е хубаво, по кои да е? По световните!?\nРегистриран на: Пет Юли 10, 2020 12:06 pm\nМнение от Velichkov9603 » Съб Юли 18, 2020 6:13 am\nЗдравейте група, нов съм във форума и предварително се извинявам, че ще използвам темата на колегата, но имам нужда от помощ или съвет и затова се обръщам към вас.\nНакратко за мен, във момента работя като международен шофьор на ТИР, на 24 години съм, говоря много добре английски език, немски на средно ниво, също така говоря добре румънски език.\nИмам опит като шофьор около 3 години.\nИскам да емигрирам във Канада, от една страна от финансова гледна точка, от друга защото искам да видя свят ако може така да се каже.\nПитането ми към вас е към коя процедура за емигриране ще е най добре да се насоча, от цялата информация която прочетох ми стана ясно че има компании който изкарват визи за шофьори, изпратих запитване чрез е-майл към TransX и Бизон, но все още не съм получил отговор. Дали има някой който е заминал по този начин?\nДругото което е че след прочетеното във форума, разбрах че трябва да премина през приравнителни курсове за шофьорска книжка, тоест не мога веднага след пристигането да работя като шофьор на камион.\nКаква сума от пари ще ми е нужна първоначално, за да съм спокоен и да посрещам нуждите си докато си стъпя на краката, колегата по горе беше споменал сумата от 15 000, но не ми стана ясно за долари или лева става въпрос.\nВсяка една информация или пояснение по темата ще ми бъде полезно.\nМнение от NightMartini » Съб Юли 18, 2020 7:00 am\nVelichkov9603 написа: ↑Съб Юли 18, 2020 6:13 am Здравейте група, нов съм във форума и предварително се извинявам, че ще използвам темата на колегата, но имам нужда от помощ или съвет и затова се обръщам към вас.\nДавам ти информация, която се надявам да бъде полезна. Първо - споменатите две фирми. По спомен преди няколко месеца спряха да им дават разрешително за работа, защото правителството ги хвана в опити за манипулации. Това, което си дал като информация за теб - давам ти 3 линка, при които имаш шанс. Местата не са от най-прятните за работа и живот, но са входна врата към Канада. Няма нужда да коментираме Експрес ентри, защото няма как да събереш мин от точки.\nhttps://www.immigratemanitoba.com/infor ... il0yr9ur-I\nhttps://www.canadim.com/immigrate/provi ... aOeoTW_oCo\nhttps://www.canada.ca/en/immigration-re ... pilot.html\nМнение от Velichkov9603 » Нед Юли 19, 2020 8:25 am\nМнение от jovani » Чет Авг 06, 2020 2:15 pm\nЗа който е решил ТОЧНО СЕГА да идва в Канада - моралът ми ме задължава да направя забележката, че в момента безработицата тук е подобна на 1997 България по Виденовото време. Ако много ви се иска да се върнете в това време и да го изпитате отново - Канада ще ви даде тази възможност. В момента безработицата в България е по-ниска от Канада и е много по-лесно да се устроите, ако живеете там. Тук в Канада ще трябва да минат няколко години за да може тези, които имат съответните връзки и квалификации да се устроят първо (защото те винаги ще ви бият при интервютата за работа) и едва след години (ако всичко мине по мед и масло) и новите имигранти ще могат да се устроят на "прилична" работа (разбирайте ниска заплата и жестоки данъци, не като в България 10%).\nЦените на имотите в Торонто междувременно чупят нови рекорди, наемите за двустаен апартамент в приличен локейшън започват от 2,500 на месец, ако нямате предварителен договор за работа ви очакват много изненади. А имиграционните ще ви приберат парите и ще ви удобрят - дреме им на тях дали ще пукнете или ще се върнете обратно, за тях е важно да влизат свежи пари и прясно месо в месомелачката, за да има кайма за тарикатите (работодатели, лендлордове и конструкшън, който е бизнеса на който се крепи ГДП-то на Канада в момента).\nМнение от roumensp » Чет Авг 06, 2020 2:39 pm\nДжовани, то нявсякъде в момента е мизерия. Ако на някой му изтича срока от 1 година да дойде, иска или не иска ще трябва, освен ако не смята да се откаже завинаги.\nМнение от jovani » Чет Авг 06, 2020 2:47 pm\nroumensp написа: ↑Чет Авг 06, 2020 2:39 pm Джовани, то нявсякъде в момента е мизерия. Ако на някой му изтича срока от 1 година да дойде, иска или не иска ще трябва, освен ако не смята да се откаже завинаги.\nКоето може би е по-добрата възможност в предвид мизерията, която го очаква тук.\nМнение от roumensp » Чет Авг 06, 2020 3:02 pm\njovani написа: ↑Чет Авг 06, 2020 2:47 pm\nНикога не можеш да знаеш кой го очаква мизерия и кой не, зависи от професията и още много фактори. И ако в България не им беше мизерия защо изобщо биха се засилили да емигрират ?\nМнение от jovani » Чет Авг 06, 2020 3:09 pm\nroumensp написа: ↑Чет Авг 06, 2020 3:02 pm\nЗащото си мислят, че "The Grass is Always Greener on the Other Side"\nМнение от MrGeek » Чет Авг 06, 2020 6:51 pm\njovani написа: ↑Чет Авг 06, 2020 2:15 pm В момента безработицата в България е по-ниска от Канада и е много по-лесно да се устроите, ако живеете там.\nАз бих взел официалните данни за безработицата в България с една голяма щипка сол.\nМежду другото ти защо не се преместиш в Бългрия при това положение, нали от сума ти време работиш все от вкъщи?\nМнение от jovani » Чет Авг 06, 2020 7:15 pm\nMrGeek написа: ↑Чет Авг 06, 2020 6:51 pm\nЗащото поради регулации в моята професия нямам право да работя извън Канада. В момента си пея следната песничка:\nАз каня те с поклон.\nна нашият балкон."\nНо за да стигна до тук минах през какви ли не препятствия. И честно казано дори в момента се чудя дали си заслужаваше усилията.\nВ България е много по-лесно...\nА ти купи ли поне Нисана след толкова години кибичене в Канада? Изтипосай една снимка да го видим, че аз приготвям снимките на другите коли.\nМнение от MrGeek » Чет Авг 06, 2020 9:02 pm\njovani написа: ↑Чет Авг 06, 2020 7:15 pm Защото поради регулации в моята професия нямам право да работя извън Канада.\nЗа първи път чувам за подобна регулация, при това за девелопъри.\nМнение от jovani » Чет Авг 06, 2020 9:14 pm\nMrGeek написа: ↑Чет Авг 06, 2020 9:02 pm\nГийката, аз се водя "сертифициран трейдър" в момента и Айрок са намислили разни регулации за тези, които имат директен достъп до борсата. Ясно е, че софтуера върши работата, а и на мен ми беше доста по-интересно докато кодирах, ама няма пари в тази работа. Сега цъкам с мишката и скучая по цял ден за едните пари.\nМнение от MrGeek » Чет Авг 06, 2020 11:22 pm\njovani написа: ↑Чет Авг 06, 2020 9:14 pm Гийката, аз се водя "сертифициран трейдър" в момента и Айрок са намислили разни регулации за тези, които имат директен достъп до борсата. Ясно е, че софтуера върши работата, а и на мен ми беше доста по-интересно докато кодирах, ама няма пари в тази работа. Сега цъкам с мишката и скучая по цял ден за едните пари.\nАбе джовани, хайде позовли ми да знам малко повече от средностатистическия шмольо какво значи да си сертифициран (реално изискване) и какво значи да те задължават да работиш само от Канада, макар и дистанционно (изсмукано от пръстите на джовани, щото му е мерак да троли).\nМнение от jovani » Чет Авг 06, 2020 11:30 pm\nMrGeek написа: ↑Чет Авг 06, 2020 11:22 pm\nНе мога да ти позволя, защото си най-обикновен "средностатистически шмольо".\nИма такова изискване на Айрок, иначе се губи дезигнейшъна, а оттам и правото на директен достъп.


Рецепта за кекс с карамел и банани\nКлючови думи: кекс с карамел и банани, рецепта за кекс, флагман\n05 Април 2020, Неделя, 19:20 ч.\nЕдна рецепта от тефтерите на нашите баби\nСега, когато много хора работят от вкъщи, внимават за личната хигиена и дезинфекцията, проверяват повече продуктите, които купуват от магазина. И вместо пакетирани кроасани и шоколади, могат да изпробват заръките от тефтера на баба, пише Tialoto.bg.\nКак да приготвите кекса?\nВ купа за тесто слагате брашното, в което предварително сте изсипали бакпулвера, както и царевичното нишесте. Ако в момента не разполагате с такова, може да сложите просто 2-3 лъжици обикновен грис, за да стане тестото с плътна консистенция.\nЧуквате яйцата, като внимателно отделяте белтъците от жълтъците. Белтъците разбивате с телена бъркалка, като прибавяте солта. Жълтъците разбивате с разтопеното масло и останалото количество захар, после добавяте по малко млякото, което не бива да е твърде студено.\nВзимате сухите съставки и с непрекъснато бъркане ги прибавяте към жълтъците. Накрая изсипвате и белтъците, като продължавате със шпатула, за да остане сместа пухкава.\nИзсипвате тестото в тавата с наредените парченца банани, които са „застинали“ в карамела.\nЗагрявате фурната на около 200 градуса и после намалявате на 180. Печете за около 30 минути, като накрая може да пуснете за кратко вентилатор.\nСлед като кексът се изпече, оставяте настрани да се охлади или за около 5 минути в хладилник. След това с помощта на нож минавате в краищата на печивото, за да може да го обърнете и то да се отлепи добре.\nКак се правят домашни шоколадови бонбони Мис Плеймейт 2019 вдигна бляскаво парти за ЧРД Маги на Слави прецака Ани Владимирова Токът поевтинява средно с 0,55% от 1 юли Премиерът на Армения с COVID-19\nХей хора от Флагман. Чели ли сте рецептата, която сте публикували и взели отнякъде, превеждайки я с гугъл преводач? Толкова ли беше трудно да я преведете от английски? Явно и английски не знае уж автора. Какво означава брати?\nУжасни сте, като всички други жълти вестници и драскачи.Как да ви вярват хората после? Аз че не вярвам на нито една дума написана от вас е ясно. Това са само лъжи.


На 15 май започват тестовете на тол системата\nРецепта на деня: Баница с кайма и кисело зелепреди 1 минута\nФИФА въвежда нови правила за наемите на футболистипреди 8 минути\nГолям жест към най-засегнатия отбор от коронавирусапреди 23 минути\nБаща опитал да убие сина си при свадата в центъра на Варнапреди 32 минути\nХакери с мощна атака срещу Кобратапреди 41 минути\nКитай се превръща в ябълка на раздора между САЩ и Великобританияпреди 49 минути\nПробите ще стартират със симулации на данни за движение по републиканската пътна мрежа\nПубликувана: 14 Май, 2019 16:30\n11 КОМЕНТАРА | ВИДЯНА 1230\nОт 15 май започва първият етап от тестовете на тол системата, която ще таксува тежкотоварния трафик на база изминато разстояние, съобщиха от Агенция "Пътна инфраструктура". Пробите ще стартират със симулации на данни за движение по републиканската пътна мрежа, а не със събиране на реални данни на терен. Целта е първо да се установи дали има добра свързаност между отделните компоненти на системата.\nСлед като тази интеграция бъде установена от екипите на Националното тол управление, ще се премине към втори етап – тестове с данни, постъпващи от бордови устройства, монтирани на транспортни средства.\nЗа да са ефикасни тестовете, не е необходимо да има приета тарифа на тол таксите, нито окончателен обхват на покритие от пътища, за които ще се плаща тол, твърдят от АПИ. Експертите на Националното тол управление ще правят „сухи тренировки“ за функционалността на системата и как се работи с нея на база тестови тарифи и техническо, а не търговско покритие върху пътищата. Техническото покритие е от 10 800 км и е обхвата, заложен в заданието за разработване на системата. А тестовите тарифи са от доклада на Световната банка от 2016 г.\nАбе някой виждал ли е нещо да се прави по пътищата?! Регистратори, камери, броячи... А те вече ще тестват... Да не се окаже, че отново сме дали едни пари за нещо което вече го имаме... имам предвид броячите/камерите на АПИ...\nчакам само да вкарат системата и ще ги съдя в страсбург\nДо коментар #1 от "питане":\nПътувах по празниците и беше пълно с фолксвагени скамери на покрива. Разбирай ограбването на хората сега е за да могат да се купят фолксвагени и австрийците да си продадат техниката. За какво ще си я ползваме си е наша работа. Имаше 3 коли с по няколко хора .... 2 коли снимаха в двата края на пътя, а по средата седеше една и спираше вече сниманите коли, че нямат винетки. Ако се дават милиони и накрая трябва да се пратят 3 коли с по 3-4 човека за да работи ... евала му кажи. Само 3-те коли струват 150 хил. отделно на млн. за тази система, която явно няма логика. Като платим и заплатите, затова ли се плащат данъци, за да може подобни "хора" да имат работа !?\nГотови ли сте за поскъпването на всичко що се вози пи тия "красиви" пътища\nНе целия, само до шийката !\nОтначалото бяха Винетка, сега се появиха и електронни карнети. После са каруца за магаре , за конче, за овчици и козница , за едър рогат добитък, и за всяка жива щъкаща из двора ти душица. Икономиката е мъртва ще свалят кожи от гърба на КАИШКОВЦИТЕ ! Иначе погледнато на пръв поглед наричат ги уважително и всичко уж било за тяхното ДОБРО !\nНяма една ПАРТИЯ у нас, която да\nЗАЩИТАВА ИНТЕРЕСА НА НАРОДА ! Ценности , Стандарти, Демокрация, Избори, Референдуми са\nинструменти за ЗАБЛУЖДЕНИЕ на НАРОДА. Луда е.ан и без да ти свалят чорапогащника ! Ще гласуваш ли ? Аз - НИКОГА !\nНаричат ни уж ГОСПОДА ?!\nА ни оставят в джоба и без пукната пара ? Сън ли е това ? Бандитизъм и геноцид с нежни имена - Западни ценности. Де ги ?\nТо бяха Лидери то бе чудо\nФори светулката, Кашлюков, Бюреков, Ж.Ж. жабата, Магарешки, Свиняров, Плявалияв, П. Стоянов събаря. Ив. Костов - българо убиец, Б.Б. Дон КОРЛЕОНЕ, Първанов хюмнето, Доган Ага и всяка друга бройка в елитната сюрия първокласна българска свиня !\nА за изпълнителната власт\nЕкзекуторите със КАЧУЛКИТЕ ? В иметои върховенството на Закона или на БЕЗ ЗАКОНА . Ферментира и ще Бомбена държавата ! Пияни ли шофират националният автобус ?\nКакто винаги, започва се отзад напред. Типично по български маниер. Искаш да събираш пари, оправи си магистралата, направи бариери и започвай. Лека-полека ще си възвърнеш парите, ще реинвестираш в други пътища и нови платени участъци. А не да нашляпаш цялата страна в трафик камери, да накупиш автомобили, да наемеш стотици служители, които името сами не могат да си напишат, да изхарчеш милиони за система, която съм убеден, че дълго няма да заработи. Но така е по-интересно. Правят си явни и мними търгове, които се печелят от наши фирми. Съответно само наши хора получават пари, а покрай тях и всички по политическата верига. Само като чух каква е максималната такса за километър и ме напуши отначало са смях, а след това на възмущение. Тия нашите кратуни, къде видях път в България, за който си заслужава да платиш 97 ст/км?! Да не би да е с червен килим застлан?\nБългария"Спаси София": Заведения безпардонно застрояват бул. "Витоша"\nБългарияТомислав Дончев: Да не правим психоза от коронавируса\nКултураПочина създателката на "Дързост и красота"\nКултураЗатварят превантивно Военноисторическия музей на 3 март\nВойна! Най-малко 33 турски войници бяха убити при въздушни удари в Сирия Вълна! Турция пуска бежанците към Европа Москва: Не сме бомбардирали турски войници Русия продава най-доброто оръжие, но от вчера Почина началникът на отбраната\nРецепта на деня: Баница с кайма и кисело зеле ФИФА въвежда нови правила за наемите на футболисти Голям жест към най-засегнатия отбор от коронавируса Баща опитал да убие сина си при свадата в центъра на Варна Хакери с мощна атака срещу Кобрата


« Пътуване до Париж (2): Париж | Из Светите земи (3): Тиберия – Табха – Капернаум – Аман »\nДнес започваме реално пътуването на Валентин из окупираните територии на Европа – започнахме с едно въведение в темата, а днес сме в Северен (турски) Кипър.\n(a.k.a.Севернокипърска турска република*)\nНаричат Кипър „островът на Афродита“. Според митологията именно тук се е родила и живяла тази всемогъща богиня на любовта и красотата. Счита се, че наименованието Кипър произхожда от множеството кипарисови дървета, които някога са расли на острова.\nе разположен в Североизточната част на Средиземно море. Географски се причислява към континента Азия. По права линия бреговете му отстоят на 75 км. от Мала Азия и на 105 км. от Сирия. Политически, обаче, островът се причислява към континента Европа, а Република Кипър е член на Европейския съюз.\nПлощта на Кипър е 9,25 хил. км², т. е. 12 пъти по-малка от територията на България. Населението на острова е близо 1,2 милиона, т. е. 6 пъти по-малочислено от българското. Голяма част от живеещите в Кипър са чужденци, на първо място руснаци. Доста на брой са англичаните, румънците и българите.\nДължината на острова е около 240 км., а ширината му е около 100 км. Общата дължина на бреговата ивица е около 800 километра. И при тази малка територия ми бяха необходими цели 11 дни за да мога да разгледам основните забележителности. На следващата карта с черен контур е очертан маршрута, по който обиколих „надлъж и нашир“ остров Кипър. Стрелките до контура показват посоките на придвижване. Начертаният на картата маршрут е с дължина 1430 километра – толкова изминах с автомобила.\nМаршрутът, изминат от автора с автомобила му при обиколката на остров Кипър\nПочти успоредно на северния бряг са простира\nпланинската верига Бешпармак (гръцкото й име е Пентадактилос)\nНейната височина достига 1000 метра. И турското и гръцкото име в превод означават Пет пръста, заради очертаващите се пет върха по протежение на планината.\nФериботът наближава брега на Северен Кипър с дългата планинската верига Бешпармак\nВ южната половина на Кипър се издига планината Тродос, чийто най-висок връх е Олимпос (1951 метра). Този планински масив е с размери 80 км. на 30 км. и е обрасъл с гъсти гори.\nАвторът преминава с автомобила си през планината Тродос в Южен Кипър\nМежду северния и южен планински масиви е разположена леко хълмистата равнина Месаория. На следващата снимка се вижда тази равнина, а гледната точка е от крепостния замък Буфавенто. В долната част на снимката се забелязва паркирания автомобил на автора.\nПоглед към хълмистата равнина Месаория\nКипър притежава залежи от медни руди и различни минерали. От древни времена е развит добива на мед и производството на изделия от този метал. След 2010 година в морската икономическа зона на острова са установени залежи на нефт и природен газ. Основните икономически отрасли са туризма, селското стопанство, корабоплаването, производството на текстилни и занаятчийски изделия. Интересна част от селскостопанското производство е коренът на растението трилистник, наричан тук холукаси. Векове наред се произвежда сладкото десертно вино Командария.\nНа остров Кипър се отбелязват\nняколко специфични празника\nМоже би най-характерният и уникален е Катаклизмос – празник посветен на Всемирния потоп. Характерен е фестивалът на Афродита. Отбелязват се фестивалът на виното и празника на розата.\nПървите открити следи от човешки живот на Кипър се отнасят към периода на неолита, 7 хиляди години преди новата ера. Около едно хилядолетие преди новата ера се появяват гръцки заселници и започва елинизацията на острова. Установява се гръцкия бит и се разпространява гръцката култура и изкуство. През различни периоди се заселват финикийци, асирийци, египтяни и перси. Последните са прогонени от армията на Александър Македонски, а след него островът става владение на гръцката династия на Птоломеите. Тридесет години преди новата ера Римляните завладяват острова и от времето на тяхното управление са запазени храмове, бани, амфитеатри. С най-голяма стойност от този период са прекрасните мозайки в град Пафос.\nФрагмент от подова Римска мозайка в Пафос\nСледва почти деветвековно византийско управление, от което време са запазени крепости, манастири, християнски базилики, стенописи и икони. По време на Третия кръстоносен поход в края на 12-ти век английският крал Ричард Лъвското сърце завладява острова и го продава първо на Тамплиерите, а после на франкския владетел и последен крал на Ерусалим Ги дьо Лузинян. Така започва периода на франкското господство, оставяйки след себе си крепостни замъци, готически катедрали и манастири.\nОстанки от абатството Беллапаис\nПоследната кралица от династията на Лузиняните продава острова на Венеция в края на 15-ти век. Така започва почти едновековния период на Венецианско господство. През това време угрозата от страна на Османската империя е огромна и населението плаща високи данъци за да се строят защитни крепости. В края на 16-ти век османските турци завладяват острова, въпреки съпротивата.\nСтолицата Никозия (Левкоша)\nе под обсада 40 дни, преди да бъде превзета. Защитниците на Фамагуста се съпротивляват цели 11 месеца на турските завоеватели. Започва тривековен период на Османско владичество. От това време са останали ханове, джамии, обществени бани.\nТурският хан в Левкоша е една от основните архитектурни забележителности на града\nОсманският период свършва през 1878 година\nи в събитията от това време виждам индиректна връзка с Българската история. След Руско-Турската война (1877г.÷1878г.), на Берлинския конгрес големите европейски държави вземат решения за разпокъсването на България и за подялбата на отнетите турски територии. Зад кулисите на конгреса Турция сключва таен договор с Великобритания, с който й предоставя остров Кипър. В замяна Британците се задължават да защитават турските интереси на Изток, преди всичко с насоченост срещу Русия. Берлинският договор узаконява английската окупация на Кипър. Осем десетилетия продължава периодът на Британско управление. Островът остава само формално османски до Първата световна война, след което официално е провъзгласен за английска колония. През този период британците пренасят тук „европейската култура“. Икономиката е в подем, нараства промишленото и селскостопанско производство, изгражда се съвременна транспортна инфраструктура. Установяват се и английските правила за автомобилно движение от лявата страна.\nПрез 50-те години на 20-ти век се разраства национално-освободителното движение и се стига да нелегална въоръжена борба срещу английските колонизатори. Едновременно с това нараства напрежението между кипърските гърци и кипърските турци, като се стига до военни стълкновения между двете общности. Освободителното движение на кипърските гърци се възглавява от Архиепископ Макариос.\nПрез 1960 година е провъзгласена независимата Република Кипър\nи Макариос става неин пръв президент. Великобритания запазва на острова територии, на които са установени две военни бази. Стълкновенията между двете големи етнически и религиозни общности продължават, което налага през 1964 година да се въведат умиротворителни сили на Организацията на обединените нации. Те се разполагат по разделителна демаркационна зона, наречена „Зелена линия“.\nПрез 1974 година управляващата в Гърция военна хунта организира преврат с цел последващо присъединяване на острова към Гърция. Използвайки ситуацията, турската армия окупира населения с турци Северен Кипър.\nОт тази част са принудително изселени над 200 хиляди гърци и прогонени на Юг. Обратно пък, няколко десетки хиляди турци са изселени от южната в северната част на острова. През 1983 година е официално провъзгласена\nСевернокипърската турска република\nТази държава е призната единствено от Турция. Съгласно международното право Република Кипър запазва суверенитета си върху цялата територия на острова. Там наричат Северен Кипър „незаконно и временно окупирана територия“.\nСега територията на остров Кипър е разделена на 4 части:\nРепублика Кипър, която е член на Европейския съюз от 2004 година. В разговорния език се нарича още Южен Кипър или гръцката част от острова. На тази държава принадлежи 57% от островната територия.\nСевернокипърска турска република, която заема 36% от острова.\nБуферна зона, разделяща северната и южната част на острова. Тя е с дължина 180 км. и е наречена „Зелена линия“. Охранява се от войски на ООН. Покрива близо 4% от територията на Кипър.\nБританските военни бази Акротири и Декелия са в южната половина на острова и са разположени на близо 3% от територията му.\n„Зелената линия“ минава през столицата Левкоша (позната и под името Никозия)\nкато я разделя на две части. Северната част на Левкоса е столица на Севернокипърската турска република, а пък южната част е столица на Република Кипър. Това е единственият град в света, който е столица на две държави.\nИскам да споделя впечатленията си от\nцените в Кипър,\nпреди да започнем автомобилната обиколка на острова.\nПо мои наблюдения, цените на хранителните продукти в Северен Кипър бяха малко по-високи отколкото у нас и в Турция. Цените на входните билети за музеите и архитектурно-историческите забележителности бяха в границите между 4 и 7 лева български пари. Посещението на някои от тези забележителности беше безплатно. Повечето гръцки черкви, обаче, са със статут на музеи и за разглеждането им се плаща. Цените на горивата бяха както в България, т. е. с около ¼ по-ниски от съответните цени в Турция. Главните пътища са скоростни, с по две отделени платна. През планинските и някои крайбрежни райони пътищата са тесни, със завои и придвижването по тях е бавно. В основните градове има много добре уредени туристически информационни центрове. Там се предоставят и безплатни пътни карти.\nВ Република Кипър цените бяха европейски.\nХранителните продукти струваха около два пъти по-скъпо отколкото в България, т. е. приблизително както в съседна Гърция. Храненето в ресторанти беше 4-5 пъти по-скъпо, отколкото у нас. За сметка на това билетите за музеите и другите архитектурно-исторически забележителности бяха много по-евтини отколкото в Западна Европа и в Гърция. Цените им се движеха в границите между 2,50 и 4,50 евро.\nВ Южен Кипър има няколко къси, но много добри магистрали, които са безплатни. Тесни и с много завои са пътищата през планината Тродос. Повечето паркинги и обществени тоалетни също се оказаха безплатни. Цените на горивата по бензиностанциите бяха с около 10 до 15 процента по-високи, отколкото в България. Навсякъде има добре уредени туристически информационни центрове. Тук, обаче, не се дават безплатни карти на автомобилните пътища. Купих си такава с надписи на руски и гръцки за 5 евро.\nи Северната и Южната част на остров Кипър са много добре уредени туристически региони\nПътуването със собствен автомобил там е евтино и безопасно. Никъде не съм имал проблеми с пътната полиция по отношение на превишена скорост или други неволни нарушения. В Северен Кипър е по-евтино, а в Южен Кипър е доста по-луксозно и всичко е по-добре уредено. Много е разпространено предоставянето под наем на автомобили, квадроцикли и лодки. В Северен Кипър преобладаваха английскоговорящите туристи. В южната част на Република Кипър беше пълно с руснаци. В западната й част вече имаше доста западноевропейски туристи, предимно възрастни хора. Видях туристи от Полша, Чехия и Украйна. Въпреки че в Кипър живеят и работят много българи, по време на обиколката там не срещнах нито един българин и не чух никъде българска реч.\nСеверен Кипър е с площ 3,35 хил. км² и с население около 300 хиляди. Освен местните турци, тук живеят и много преселници от Анадола. През 1974 година турската армия окупира северната част на острова, която получава името Турска федеративна държава Северен Кипър. Тя обявява независимост през 1983 година и е провъзгласена Севернокипърската турска република. Въпреки че е международно непризната, с очите си видях, че тази република съществува като самостоятелна държава и притежава всичките атрибути на държавната власт: президент, правителство, знаме, герб и т. н. Използваната валута е турската лира, а икономиката е тясно обвързана с икономиката на Турция. Индиректно за тази обвързаност можех да съдя по множеството големи камиони ТИР, които се превозваха с фериботите между Турция и Северен Кипър.\nПристигайки след плаването през нощта, фериботът акостира на пристанището в\nСледваха паспортна проверка, оформяне на документите за временен внос на автомобила с такса от 15 лева и плащане застраховка Гражданска отговорност за половин месец в размер на 40 лева. Датата на пристигането беше 6-ти май.\nСнимка от ферибота, който акостира на пристанището в Гирне\nВ пристанищния офис на фериботната компания се поинтересувах какво е разписанието на корабите в обратна посока. Дадоха ми каталог с дните и часовете, който се оказа променен десетина дни по-късно.\nПотегляйки от паркинга на пристанището видях автомобил, движещ се срещу мен и си помислих „Виж го тоя ненормалник кара в моята лента“. Спрях на място за да не се ударим и в този момент осъзнах, че „ненормалникът“ всъщност съм аз. Просто бях забравил, че\nдвижението в Кипър е от лявата страна,\nкакто във Великобритания.\nНе зная защо, но предварително си представях Гирне като някакъв занемарен и скучен пристанищен град. Точно обратното –\nбях очарован от старата историческа част\nОпитвайки се да стигна до крепостта, в един момент осъзнах, че се движа по затворена улица край залива със старинни сгради от едната страна и маси на ресторантите от другата. Пешеходците се отместваха за да мина и така стигнах до края. Нямаше изход и разбрах, че това е крайбрежна пешеходна алея.\nВърнах се на заден ход няколкостотин метра. Очаквах всеки момент да изскочи полицай и да ме глоби за нарушението. Нищо подобно. Нямаше и гневни жестове или изрази от страна на разхождащите се туристи. По-скоро с усмивка и интерес гледаха тоя заблудил се шофьор от Европа.\nПешеходната зона на старото пристанище, по която неволно минах с автомобила си\nПреди Гирне е бил населен предимно с кипърски гърци и се е казвал Кирения.\nСлед турската окупация през 1974 година гърците са изселени на Юг или емигрират в Европа. Счита се, че градът е основан след края на Троянската война, повече от едно хилядолетие преди новата ера. През вековете той се е развивал като търговски и занаятчийски център. Една от основните забележителности е запазената крепост с разположен в нея историко-археологически музей.\nПоглед към една от кулите на крепостта\nОстанките на потънал древен кораб са един от главните експонати в музея\nСтарото пристанище на Гирне (Кирения)\nи разходката около него се запомнят завинаги.\nПанорамен поглед от крепостта към старото пристанище\nНовата част на града също беше приятна с многото си пешеходни зони, магазини, ресторанти и барове. Тук продължаваше и крайбрежната алея с палми и цветя. В Гирне беше пълно с туристи, предимно английско говорящи.\nе изградено в началото на 13-ти век от френските рицари-кръстоносци, пристигнали в Кипър от Йерусалим. Това е укрепен манастирски комплекс в готически стил, състоящ се от катедрала, трапезария, жилищни помещения и градини. Първоначалното име на френски е Abbaye de la Paix, което в превод означава Абатство на мира. Сегашното наименование Беллапаис е дадено по време на венецианското управление на острова. Селото носи същото име.\nПернишкият Форд на автора току що е паркирал в Беллапаис\nАбатството Беллапаис е комплекс от сгради и градини в планината Бешпармак\nСпрях се в\nс действаща гръцка черква и в планинското\nВ последното си купих еднокилограмова кофичка йогурт, който се оказа изключително гъст и високомаслен, подобно на нашето биволско кисело мляко.\nГрадчето Гюзелюрт (гръцкото име е Морфу)\nе център на регион, в който се отглеждат цитрусови плодове. Две са основните забележителности тук: Природонаучния и археологически музей и запазената като музей гръцка черква с прекрасни икони.\nАгънце „сиамски близнак“ като експонат в природонаучния музей на Гюзелюрт\nФрагмент от иконостаса на гръцката черква в Гюзелюрт (Морфу)\nСоли е древен град\nв северозападната част на острова. Възникнал е като гръцки град-държава и е процъфтявал в продължение на едно хилядолетие. Главният археологически обект тук е античният амфитеатър, изграден около едно столетие преди новата ера. По време на разкопките е открита уникална мраморна скулптура на Афродита, която се съхранява в археологическия музей в Левкоса. В Соли са останките на пет храма и на раннохристиянска базилика с мозаечен под. В некропола са установени около 30 погребения.\nАвторът в античния театър на Соли\nФрагмент от подовата мозайка, изобразяващ лебед\nЛевкоша (по-известен под името Никозия),\nпо-точно северната част на града, която е\nстолица на Севернокипърската турска република\nТака наречената „Зелена линия“ е под егидата на ООН и отделя Северна Левкоса (Никозия), която е с турско население, от Южна Левкоса (Никозия), която е с гръцко население и е столица на Република Кипър. По този начин Левкоса (Никозия) е единствения град в света, който е столица на две държави.\nПаркирах сравнително далече от историческия център, близо до новото здание на кметството. По пътя към центъра се зазяпвах наляво и надясно, докато в един момент бързо се заоблачи и заваля проливен дъжд. Близо един час чаках под един навес и когато дъждът понамаля продължих. На практика цялата ми обиколка из столицата на Северен Кипър мина под дъжда, кога по-слаб, кога по-силен. Естествено, още в самото начало целият подгизнах като „мокра кокошка“ и вече ми беше все едно като „джапах“ през локвите. Старата част на града е оградена от Венецианската крепостна стена и тук е съсредоточена голяма част от архитектурно-историческите забележителности на Северна Левкоса. Историята на този град в значителна степен се припокрива с историята на остров Кипър.\nКът от съвременната част на Северна Левкоша (Никозия)\nНа територията на стария турски хан сега са разположени множество приятни малки ресторанти и магазинчета за сувенири. Предназначението на всички тях е да „обират“ парите на туристите.\nБюйюк хан в Левкоша е голяма туристическа атракция\nСтарите улици на Северна Левкоша (Никозия) са приятно място за разходка на туристите, стига да не валеше дъжд\nСвета София и най-старата и най-голяма готическа катедрала на Кипър.\nСтроена е в продължение на десетилетия през 13-ти и началото на 14-ти век. След завладяването на острова от османските турци, катедралата е преустроена в джамия с името Селимие. Вътрешните размери на този внушителен молитвен дом са 66 метра на 21 метра.\nИнтериора на джамията Селимие, била преди катедрален храм Света София\nКрепостният замък Буфавенто\nе разположен на един от върховете от планинската верига Бешпармак (гръцкото й име е Пентадактилос). По дължината на тази планина са били разположени крепостни замъци и стражеви кули. Така се е наблюдавало цялото северно крайбрежие и равнините на юг. При появата на врагове са се подавали сигнали с огън и дим от един наблюдателен пост на следващия. По този начин вестта за опасност се е разпространявала за минути и военните гарнизони са се мобилизирали бързо за отбрана. Тази „отбранителна и информационна система“ е създадена от византийците с цел защита от арабските нашествия. По-късно е доусъвършенствана от франкските рицари, подчинени на династията на Лузиняните.\nТри са големите крепости по билото на планината:\nСент Иларион, Буфавенто и Кантара.\nе най-труднодостъпната от тях, а откриващите се гледки в различни посоки просто спират дъха. Името произхожда от духащите от всички посоки ветрове и може да се преведе като „Весел вятър“. Паркирах автомобила в подножието на планината рано сутринта, след което се изкачвах пеша 40 минути.\nСтените на крепостния замък са непристъпни\nПоглед от крепостта по дължина на планинската верига в западна посока. Отдясно е морето и крайбрежието.\nКогото се върнах на паркинга все още нямаше други туристи, така че бях единственият посетител на Буфавенто в ранната утрин.\nКрепостният замък Кантара\nе най-източния от трите такива, изградени през 11-ти век за защита от арабските нашествия. От него се наблюдава както целия полуостров Карпас в източна посока, така и планината в западна посока към Буфавенто.\nПернишкият Форд на автора в подножието на крепостта Кантара\nКрепостният замък Кантара осигурява чудесен обзор към полуостров Карпас\nТретият голям крепостен замък Сент Иларион разгледах след като се върнах от Южен Кипър. За него ще разкажа „като му дойде времето“.\nСела край морето в Северен Кипър\nПопулярно е изграждането на къщи по типови проекти, вероятно защото така се спестяват пари за проектиране.\nПо крайбрежието на Северен Кипър са изградени множество типови жилищни комплекси\nОбикновено село край морето в Северен Кипър\nМного популярни в Северен Кипър са къщите, изградени по типови проекти\nПървото ми отиване на\nплаж и къпане в Средиземно море\nстана на 8-ми май. Плажът и изграденият до него хотел носеха името „Малибу“.\nПлажът Малибу, където се къпах за първи път в Средиземно море по време на пътешествието\nНай-североизточната част на Кипър представлява дълъг полуостров, който се врязва като клюн в Средиземно море. Името му е Карпас\nне се отличава с нищо особено.\nЗапазената гръцка черква в Дипкарпас\nНа полуостров Карпас\nе имало множество християнски манастири и черкви. Този регион се е смятал за свещен и е бил място за поклонничество на гръцките християни. След 1974 година всичко е изоставено и се руши.\nсредновековната черква Свети Филон,\nкоято е част от манастир.\nТова е останало от черквата Свети Филон\nМанастирският комплекс Афендрика\nсе руши и никой не го е грижа за поддръжката на тази християнска обител.\nАвтомобилът на автора пред една от черквите на манастира Афендрика\nПо продължението на полуостров Карпас\nпътищата не са добри\nПърво се появиха дупки по асфалта. После пътя стана с чакъл. На следващия етап пътищата станаха без покритие (грунтови). Накрая се появиха неравности с камъни, които моят лек автомобил не можеше да преодолее. Върнах се обратно.\nПо пътя на полуостров Карпас\nМинах в южната част на полуостров Карпас и на стъмване се спрях при почивен комплекс от дървени бунгала и неголям спокоен плаж. Намираше се недалеч от\nманастирския комплекс Свети Апостол Андрей\nКрайбрежието с плажа и бунгалата за почиващите, недалеч от манастира Апостол Андрей\nСпрях да пренощувам на паркинга до манастира. За моя приятна изненада наоколо беше пълно със свободно разхождащи се магарета. Още със спирането, до автомобила ми дойдоха две магаренца. Споделих с тях своята вечеря като им давах хляб, сирене и домати.\nДвете магарета, с които се сприятелих и с които споделих своята скромна вечеря\nНа сутринта се надявах да разгледам манастира, но се оказа че там се извършват ремонтни работи. Беше ми приятно да видя, че поне този манастир не е оставен да се руши. Не зная кой финансираше реставрирането на черквата и на манастирските здания.\nПо целия полуостров Карпас\nнямаше застрояване с хотели и големи здания\nЗа почиващите бяха направени предимно дървени бунгала. Ставаше ясно, че това е защитена територия.\nЕдна от най-дългите пясъчни ивици е\nАлтън кум, което в превод означава Златни пясъци\nДа, точно така както се нарича нашият курортен комплекс северно от град Варна.\nВероятно заради ранната утрин, на плажа беше безлюдно. Сам се разхождах по пясъчните дюни и край морето. Беше ми много странно да видя „девствени плажове“, след като зная как масово се застрояват подобни места у нас и в Южна Европа.\nТук се намира „Плажът на костенурките“,\nкъдето морските костенурки снасят яйцата си в пясъка. Новоизлюпените малки костенурчета се отправят веднага към морето. Очевидно бях там извън този период, защото не видях нито една водна костенурка.\nПоглед към един от плажовете с пясъчни дюни на Алтън кум (Златни пясъци)\nТакъв спокоен плаж е мечта за доста хора. Алтън кум (Златни пясъци) в Северен Кипър.\nПродължавайки на югозапад по крайбрежието на полуостров Карпас се спирах в малки селища и курортни зони край Средиземно море.\nСутринта към 9 часа все още нямаше хора по плажовете\nКрай Средиземно море\nКрайморски комплекс в Северен Кипър\nЖилища в „затворен“ комплекс в началото на полуостров Карпас\nИскеле (с гръцко име Трикомо)\nе малко градче в северната част на залива Фамагуста. На този залив се намират едни от хубавите Севернокипърски плажове.\nВ старата част на град Искеле\nКрайбрежната курортна зона на Искеле\nАнтичният град Саламис (известен още като Саламин)\nе една от главните исторически забележителности на Северен Кипър. Счита се, че градът е основан след Троянската война, но първите писмени сведения за него са от 7-ми век преди новата ера. Тук са открити монети от 6-ти век пр. н. е., които са най-старите в северната част на острова. По времето на римското владичество в Саламис се заселват много евреи, дошли от Палестина. Градът процъфтява и през периода, когато Кипър е в състава на Византия. Краят на благоденствието идва с арабските нашествия в последните векове от първото хилядолетие на новата ера.\nНякогашното величие на Саламис си личи от пръв поглед\nАмфитеатърът в Саламис е с внушителни размери\nАвторът сред руините на античния град Саламис\nАрхитектурно-историческите забележителности в района не свършват със Саламис. В близост се намира комплекс от гробници на антични владетели и богати граждани. Наричат го\nНекропола на Саламис\nРазкритите гробници са 114 на брой. Намерените при разкопките артефакти са изложени в неголям историко-археологически музей.\nЕдна от гробниците, близо до Саламис\nС починалия владетел е погребан и неговия кон – експонат в музея\nНа няколко километра от Некропола се намира\nманастирският комплекс Свети Барнабас\nСпоред легендата Барнабас произхожда от еврейско семейство, живяло в Саламис. Отива да учи в Ерусалим и там приема християнската вяра. Връща се в Кипър и заедно с апостол Павел проповядва християнството сред населението на острова. Основните забележителности в манастира са:\nЧерквата, в която е обособен Музей на иконите;\nМанастирските сгради, в чиито помещения е поместен историческия музей;\nГробницата на Свети Барнабас;\nманастирския двор с градините;\nЧерквата и камбанарията в манастира Свети Барнабас\nМузея на иконите. Всъщност, черковните икони са обявени за музейни експонати.\nКрайбрежието северно от град\nе оформено като добре развит туристически район. Заливът носи същото име – Фамагуста.\nМорският плаж в близост до археологическите останки на Саламис\nПоглед към залива Фамагуста\nдъхът на тропика се чувства?“\nМного от нас си спомнят тези стихове на поета Вапцаров (1909г.÷1942г.). И аз ги помня още от ученическите години. Оттогава Фамагуста се е „загнездила“ някъде дълбоко в съзнанието ми. В продължение на десетилетия съм мечтал да видя този град. Най-после дългоочакваният момент настъпи.\nВъзникнал в древността,\nдостига своя най-голям разцвет през Византийския период. По времето на управлението на Франките (рицарите от династията на Лузиняните) градът продължава да благоденства и се превръща в едно от най-големите пристанища в Източното Средиземноморие. Издигат се мощни крепостни стени, укрепват се старите отбранителни съоръжения, строят се готически катедрали и обществени сгради. Установявайки своето господство над острова, Венецианците продължават да укрепват града и превръщат Фамагуста в административен, търговски и стратегически център в източната част на Средиземно море. Най-героичните времена настъпват по време на Османското нашествие. Фамагуста издържа 11 месеца под турска обсада. Защитниците губят 90% от личния състав и свършват запасите от барут. Турците прокопават тунели под стените и с подземни взривове ги разрушават. В крайна сметка гарнизонът капитулира. Обсадата на града е една от най-кръвопролитните във военната история на Европа. Фамагуста запада под османско господство, но преживява повторен разцвет по време на Британското управление на остров Кипър.\nПристигайки, минах с автомобила през запазените крепостни врати и си намерих място за паркиране в самия исторически център, до руините на венецианския замък.\nДо останките от венецианския замък е паркиран пернишкият Форд на автора (третият от дясно)\nНай-величественото здание във Фамагуста е\nготическата катедрала „Свети Николай“\nТя е превърната в джамия с името „Лала Мустафа Паша“. Това е предводителят на турската армия по време на продължителната обсада на града през втората половина на 16-ти век.\nИсторическият площад на Фамагуста с готическата катедрала, сега джамия\nготическа катедрала „Свети Петър и Свети Павел“\nсега е джамия с името „Синан Паша“.\nКатедралата „Свети Петър и Свети Павел“ (джамия „Синан Паша“)\nПристанището на Фамагуста\nПоглед към Фамагуста от крепостните стени\nЕдна от забележителностите в града е\nНоси това име, защото един от неговите управители е прототип на Шекспировия герой Отело. Бастионът е с квадратна форма и с 4 кръгли кули – по една на всеки от ъглите.\nБастионът Отело е част от отбранителната система на Фамагуста\nПренощувах в автомобила в историческия център на Фамагуста. Надявах се да видя „едрите звезди“ над града, както се е изразил поетът. За мое съжаление звездите си бяха съвсем обикновени**. Е, какво пък, и Вапцаров като всеки поет има правото на художествени обобщения.\nНа следващата сутрин потеглих към най-източния граничен контролно-пропускателен пункт между Севернокипърската турска република и Република Кипър. Турските полицаи спокойно ме пуснаха да мина, но южнокипърската гранична полиция ме спря. Обясниха ми, че като чужденец мога да вляза с автомобила си в Южен Кипър само през един граничен пункт, този при Левкоса (Никозия). Нямах избор. За пореден път ми се промениха плановете. При малките разстояния на острова бързо стигнах столицата и през официалния граничен пункт влязох в Република Кипър. Вече бях на територията на Европейския съюз.\n*Оригиналното заглавие съдържаше името Севернокипърска турска република, но двама държавни мъже се възпротивиха и отправиха призив (цензура!!! 😉 към редакцията да смени заглавието на Северен Кипър. Понеже не ми се спори с държавни мъже го смених. Очаквам тези държавни мъже да ми предложат обяснение на термина ОРДЛО, когато му дойде времето 😉 – бел.Ст.\n**Баща ми, преди години, беше минавал край Фамагуста с кораб и разказваше, че там са най-едрите звезди, които е виждал някога. А и Вапцаров също ги е гледал от кораб – така че може да е от гладната точка в морето – белСт.\nРепублика Кипър – продължение (4 част на С Форд от Кипър до Баренцово море, 2016) Република Кипър (3 част на С Форд от Кипър до Баренцово море, 2016) С Форд от Кипър до Баренцово море, 2016 (1): Увод – резюме и Западна Турция Източна Турция (7 част на С Форд от Кипър до Баренцово море, 2016) Република Абхазия (Грузия) или непознатата земя оттатък Черно море (9 част на С Форд от Кипър до Баренцово море, 2016) Централна Турция и Кападокия (5 част на С Форд от Кипър до Баренцово море, 2016) Полуостров Крим – начало (10 част на С Форд от Кипър до Баренцово море, 2016) Грузия и през Кавказка Русия (8 част на С Форд от Кипър до Баренцово море, 2016) Централна Турция и Кападокия – продължение (6 част на С Форд от Кипър до Баренцово море, 2016) Полуостров Крим – продължение – по южния кримски бряг (11 част на С Форд от Кипър до Баренцово море, 2016) Полуостров Крим – приключване на обиколката и по пътя към Донбас (12 част на С Форд от Кипър до Баренцово море, 2016) В Северен Кипър на купон\nPosted by valentin.dreharski on 21.09.2016.\nTags: Абатство Беллапаис, Алтън кум, Афендрика, Беллапаис, Бешпармак, Буфавенто, Гирне, Гюзелюрт, Дипкарпас, Златни пясъци, Искеле, Кантара, Караман, Кипър, Кирения, Лапта, Левкоша, Морфу, остров Кипър, Пентадактилос, Плажът на костенурките, Саламин, Саламис, Свети Барнабас, Севернокипърска турска република, Сент Иларион, соли, Трикомо, Фамагуста\nCategories: Валентин Дрехарски, о.Кипър, Северен Кипър\n[…] Кипър с Форда на Валентин. След като разгледахме Северен (турски) Кипър, днес влизаме на територията на Европейския […]\nby Република Кипър (3 част на С Форд от Кипър до Баренцово море, 2016) | Пътуване до... on Ное. 25, 2016 at 7:43\n[…] на Валентин. Във втората част от пътеписа разгледахме Северен (турски) Кипър, след което влязохме в Република Кипър, т. е. на […]\nby Република Кипър - продължение | Пътуване до... on Ное. 25, 2016 at 9:01\n[…] от Юг на Север с Форда на Валентин. След като разгледахме остров Кипър (Северен Кипър (турски), и Република Кипър (начало и […]\nby Централна Турция и Кападокия (5 част на С Форд от Кипър до Баренцово море, 2016) | Пътуване до... on ян. 16, 2017 at 9:01\n[…] от Юг на Север с Форда на Валентин. След като разгледахме остров Кипър (Северен Кипър (турски) и Република Кипър (начало и […]\n[…] зони в Европа с Форда на Валентин. В началото разгледахме остров Кипър (Северен Кипър (турски) и Република Кипър (начало и […]\nby Полуостров Крим - начало | Пътуване до... on апр. 22, 2017 at 10:39\nby Полуостров Крим – приключване на обиколката и по пътя към Донбас | Пътуване до... on юни 4, 2017 at 17:10\n[…] пет спорни района, непризнати от световната общност (Северен Кипър, Абхазия, Крим, Донецката и Луганска републики), сега […]\nby С Форд до Западна Африка, 2017 (1): Резюме | Пътуване до... on сеп. 17, 2017 at 20:33\nЗдравейте, налага ми се да пътувам с кола до Кипър, но не мога да намеря ферибот до там от Турция. Моля ви за помощ от къде в Турция мога да хвана такъв. предварително благодаря за съдействието\nby Илиян on мар. 31, 2018 at 11:01\nby Стойчо on апр. 2, 2018 at 9:30


Регулируеми задни крила + КЕРС - Club S1 Форуми - Страница 6\nPosted 29 January 2011 - 00:01\nВ това решение за задното крило има огромна доза политика според мен. Махат Ф дъкт-а (система на която много симпатизирам въпреки , че съм фен на Ферари) и въвеждат някакво объркано решение което в крайна сметка ще доведе до същия ефетк - по ниско съпротивление на правите , с разликата , че ФИА ще има контрол над него. Както беше писано в сайта Боже пази спорта от съдиите. Ако Ф дъкт е махнат заради опасните ситуации който имаше с използването му и пускането на волана от пилотите , то замислете се какво ще става сега . Трябва да се натиска бутон за КЕРС да се сменят предавки да гледаш за зелената лампа , да следиш съперника , и в един момент ти разрешават ... но правата вече е свършила , а ако имаме ситуация в която задния болид е по бърз и настига предния в зона от пистата със завой , а на правата предни си отваря комфортна преднина. Въпросите са много , а сега като гледам и Ферари как са подходили , от описаното в сайта става ясно , че техния елемент не се накланя а се движи напред и назад като така отваря или затваря даден отвор. Незнам дали го разбирам правилно , но ако е така няма ли това задно крило в един момент да има 50мм по голяма претискателна площ от останалите , а знаем , че размерите на задното крило са точно определени от правилника. За мен решението беше запазване на Ф дъкт , но с условието , че се контролира от трети педал , а вече който както може да си развива системата и най добрия да победи :)/> :)/>\nPosted 29 January 2011 - 12:23\nJIKaKa написа на 29 January 2011 - 00:01:\n... Трябва да се натиска бутон за КЕРС да се сменят предавки да гледаш за зелената лампа , да следиш съперника , и в един момент ти разрешават ... но правата вече е свършила , а ако имаме ситуация в която задния болид е по бърз и настига предния в зона от пистата със завой , а на правата предни си отваря комфортна преднина. Въпросите са много , а сега като гледам и Ферари как са подходили , от описаното в сайта става ясно , че техния елемент не се накланя а се движи напред и назад като така отваря или затваря даден отвор. Незнам дали го разбирам правилно , но ако е така няма ли това задно крило в един момент да има 50мм по голяма претискателна площ от останалите , а знаем , че размерите на задното крило са точно определени от правилника.\nЗелената светлина за задния пилот ще светва само на фиксирани места на всяка писта, определени на "300 метра преди зоната за спиране на правата". Пилотите ще знаят къде е тази зона още в тренировките, така че това не смятам да е проблем, по-скоро ще има едно надлъгване на пилотите, защото предния може да запаси ресурса на КЕРС-а си, когато вижда че е притискан и да го използва, за да се откачи от преследвача преди тази зона на задействане на задното крило. Изкуствено създаване на ситуации за изпреварване, безспорно и поне в началото на сезона очаквам изпреварванията, ако изобщо има такива да са изключително тактически надхитряния отколкото въпрос на умения.\nЗадните крила на всички би трябвало да се движат по този начин, за да са функционални и в двата си режима, в противен случай при обратно движение на горния елемент, основния би трябвало да е плосък, а това е неефективно. Освен това, показаното от Ферари на представянето е съвсем основна концепция, а не окончателната и в тази насока ще видим развитие още по време на тестовете.\nСигурно си прав не споря ,но ефекта от подвижното задно крило нали е същия като този от Ф дъкт ... При положение , че отборите хвърлиха толкова ресурси по тази система , защо им трябваше на ФИА да я забраняват ??? просто можеха да сложат едно ограничение системата да се задейства с педал а не с коляно или с ръка , така че всичко да става по безопасно и пилота да не отклонява вниманието си от пилотирането. Сега наново разработване на нови системи за задното крило напълно нови задни крила , а говорим за ограничаване на разходите тауж\nСпоред мене подвижното задно крило - проработи! ;-) Току що Бътън изпревари Кобаяши, с негова помощ.\nBashNako написа на 27 March 2011 - 08:44:\nВъобще не проработи - виж им темпото - имат разлика от 1,5 сек.;)/>\nЕто, че задното крило не върши работа - КЕРС-а го ликвидира.\nThis post has been edited by daniboy: 27 March 2011 - 09:15\ndaniboy написа на 27 March 2011 - 08:47:\nПо тази логика и КЕРС-а на върши работа, защото РедБул не ползваха КЕРС в състезанието, а разказаха играта на всички. А може би и не показаха всичката скорост на която бяха способни... Нямам думи направо.\nPosted 29 March 2011 - 20:25\nlor1ner написа на 29 March 2011 - 20:07:\nТа каква игра разказа Уебър че не се сещам нещо?!?\nТочен час: 21 Jul 2018 19:09


Кърк Дъглас на 103 - slava.bg\n09.12.2019 13:45 | Видян 773 пъти\nКърк Дъглас (на английски: Kirk Douglas, роден Исур Даниелович Демски) е американски актьор и продуцент. Баща е на актьора Майкъл Дъглас. Той е на 17-то място в списъка на 100-те най-добри актьори за всички времена и един от единствените двама останали живи актьори в този списък. Другият е Сидни Поатие. Той е един от последните живи главни актьори от Златната ера на Холивуд.\nТой отпразнува своята 103-годишнина. Кърк заема 17-то място в класацията на 100-те най-добри актьори за всички времена, направена от Американския филмов институт (AFI). През своята изключителна кариера се е снимал в над 90 филма, включително и под режисурата на гении като Стенли Кубрик, Били Уайлдър, Уилям Уайлър, Винсънт Минели и др. Роден е на 9 декември 1916 г. в градчето Амстердам, щата Ню Йорк, в бедно еврейско семейство, емигрирало в САЩ от Русия (по-точно от днешен Беларус) през 1912 г.\nИстинското му име е Исур Даниелович Демски. Той е четвъртото от общо седем деца на на Брайна и Хершел Даниелович (Хари и Берта Демски). На Кърк, който бил много ученолюбив, му се налага отрано да си пробива път в живота с труд, изкарвайки сам прехраната си като разносвач на вестници, сервитьор и товарач, а докато учел в университета Сейнт Лорънс работи като професионален борец. Интересът му към актьорството го отвежда в Американската академия за драматични изкуства в Ню Йорк и по това време дебютира на сцената в няколко малки постановки на Бродуей.\nЕтикети: Кърк, Дъглас, 103\nКърк Дъглас на 102 г.: Благодарен съм за всичко, което получих\nКърк Дъглас стана на 101 години\nКърк Дъглас чука 100 години с парти и 200 гости